Eldoradopark-skietery: Polisiebeamptes weer in hofNathaniel Julies (Foto: Twitter) Drie polisiebeamptes het Woensdag weer in die Protea-landdroshof in Soweto verskyn in verband met die dood van Nathaniel Julies van Eldoradopark. Simon ‘Scorpion’ Ndyalvane, Caylene Whiteboy en Voster Netshiongolo staan tereg op aanklagte van die moord op die 16-jarige Julies en dat hulle met bewyse wou peuter. Ndileka Cola, woordvoerder van die onafhanklike polisieondersoekdirektoraat (Opod), het gesê die saak teen hulle is tot 28 September uitgestel. “Al drie beskuldigdes bly in aanhouding,” het Cola gesê. Phindi Louw, woordvoerder van die Nasionale Vervolgingsgesag, het bevestig die uitspraak oor hul aansoek om borgtog word tot Maandag voorbehou. Whiteboy, wat net meer as ŉ jaar lank ŉ polisiebeampte is, het aan die hof gesê sy het nie bedoel om Julies dood te maak toe sy die skoot afgevuur het nie. Sy het een van haar medebeskuldigdes daarvan beskuldig dat hy haar met die dood gedreig het as sy nie haar weergawe van die gebeure by syne aanpas nie. Sy was onder die indruk haar vuurwapen was met rubberkoeëls, en nie skerp ammunisie nie, gelaai.